Forslag til RÅDETS FORORDNING om ændring af forordning (EØF) nr. 1696/71 om den fælles markedsordning for humle

(forelagt af Kommissionen)

BEGRUNDELSE

Dette forslag vedrører en ændring af Rådets forordning (EØF) nr. 1696/71 med henblik på at forlænge anvendelsen af bestemmelserne om producentstøtte til at omfatte 2004-høsten.

Således har Kommissionen forpligtet sig til at forelægge Rådet er rapport med evaluering af samtlige bestemmelser i den fælles markedsordning før den 31. december 2003. Denne rapport kommer ligeledes til at indeholde forslag til reform, som det er hensigten skal træde i kraft fra 2005. Det må derfor som en overgangsordning vedtages, at ordningen for producentstøtte til humle forlænges med et år.

2003/0216 (CNS)

Forslag til RÅDETS FORORDNING om ændring af forordning (EØF) nr. 1696/71 om den fælles markedsordning for humle

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til forslag fra Kommissionen [1],

[1] EUT C ... af ..., s. ...

under henvisning til udtalelse fra Europa-Parlamentet [2],

[2] EUT C ... af ..., s. ...

under henvisning til udtalelse fra Det Europæiske Økonomiske og Sociale Udvalg [3],

[3] EUT C ... af ..., s. ...

under henvisning til udtalelse fra Regionsudvalget [4], og

[4] EUT C ... af ..., s. ...

ud fra følgende betragtninger:

(1) I artikel 12, stk. 5, litra a), i Rådets forordning (EØF) nr. 1696/71 [5] fastsættes støttebeløbet pr. hektar for humle produceret i Fællesskabet i en otteårig periode fra 1996-høsten til 2003-høsten.

[5] EFT L 175 af 4.8.1971, s. 1. Forordningen er senest ændret ved forordning (EF) nr. 1514/2001 (EFT L 201 af 26.7.2001, s. 8).

(2) Den evalueringsrapport, som Kommissionen i henhold til artikel 18, stk. 2, i forordning (EØF) nr. 1696/71 skal forelægge Rådet senest den 31. december 2003, omfatter alle aspekter af den fælles markedsordning, herunder producentstøtteordningen. Denne evaluering kan ledsages af forslag. Det er i den forbindelse hensigtsmæssigt, at der bliver mulighed for en grundig debat om hele sektoren. For at en sådan debat kan blive udtømmende, bør den periode, for hvilken støttebeløbet er fastsat, forlænges et år.

(3) En producentsammenslutning kan tilbageholde indtil 20 % af støtten til at finansiere særlige foranstaltninger med henblik på at tilpasse produktionen til markedsbehovet, idet denne tilbageholdelse kan kumuleres i en periode på tre år. Da det foreslås at forlænge producentstøtteordningen i et år, bør den maksimale kumuleringsperiode ligeledes forlænges i et år.

(4) Forordning (EF) nr. 1696/71 bør derfor ændres tilsvarende -

UDSTEDT FØLGENDE FORORDNING:

Artikel 1

I artikel 12, stk. 5, i forordning (EØF) nr. 1696/71 foretages følgende ændringer:

1) Litra a) affattes således:

"a) Støttebeløbet pr. hektar for humle er det samme for alle sortsgrupper. Det fastsættes for et tidsrum på ni år fra 1996-høsten til 480 EUR pr. hektar.".

2) Litra d) affattes således:

"d) Tilbageholdelse af støtten er kumulerbar i en periode på højst fire år; ved slutningen af denne periode skal hele den tilbageholdte støtte være udbetalt.".

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>